Sanjam (Indexi)

Sanjam je singl ploča sarajevske pop rock grupe Indexi. Objavila ga je 1972. godine izdavačka kuća Jugoton. Tekst za obje pjesme na ovom muzičkom izdanju napisala je Maja Perfiljeva, dok je muziku za pjesmu "Sanjam" komponirao Hrvoje Hegedušić, a "Baladu"  basist Fadil Redžić. Ovim singlom Indexi su nastavili uspješnu seriju muzičkih hitova, pridobijajući tako značajan broj ljubitelja njihove muzike, koji će doseći vrhunac tokom njihove veoma uspješne jugoslavenske koncertne turneje 1972. godine. Ove dvije pjesme se donekle razlikuju od prethodnih predstavljajući elegičan, tužan osjećaj i na obje Slobodan Bodo Kovačević svira na akustičnoj gitari. Novi klavijaturista na ovom muzičkom izdanju bio je Vlado Pravdić, kasnije član poznatog Bijelog dugmeta, a njegove Hammond električne orgulje daju prekrasan pozadinski zvuk. Pjesma "Sanjam" sadrži refren u komercijalnijem pop stilu sa još jednim odličnim gitarskim solom (ovog puta na električnoj gitari). Jedna od njihovih kasnije veoma cijenjenih pjesama, "Balada" je na B strani ploče, u kojoj kvalitetna melodijska pratnja na akustičnoj gitari podupire izvanrednu pjevačku izvedbu Davorina Popovića, pjevanje o vječnosti ljubavi nad privremenom prirodom ljudskog života. Tu je i lirski solo na flauti, koji je vjerovatno svirao studijski muzičar i koja prati gitaru, te udaraljke koje se uklapaju u romantičnu atmosferu pjesme, a posebno činele. Ova antologijska singl-ploča Indexa svrstala ih je u sami vrh sarajevske škole pop roka. 

 Muzički primjeri 
 "Sanjam"
 "Balada"

 Članovi grupe 
Davorin Popović - pjevanje
Fadil Redžić - bas-gitara 
Miroslav Šaranović - bubnjevi
Slobodan Kovačević - električna i akustična gitara
Vlado Pravdić - klavijatura

 Reference 

Kategorija:Singlovi iz 1972.
Kategorija:Singlovi grupe "Indexi"
Kategorija:Singlovi u izdanju Jugotona